b'\n_START_ARTICLE_\nBrancin\n_START_SECTION_\nZna\xc4\x8dilnosti\n_START_PARAGRAPH_\nBrancin je mo\xc4\x8dna riba, s telesom vreten\xc4\x8daste oblike, pokritim z drobnimi luskami. Znanstveno ime Dicentrachus je dobil po zna\xc4\x8dilni dvojni hrbtni plavuti. Po hrbtu je svin\xc4\x8deno sive, po trebuhu pa srebrno bele barve. Na koncu \xc5\xa1kr\xc5\xbenega poklopca ima temno pego in dve bodici._NEWLINE_Brancin zraste do enega metra v dol\xc5\xbeino in lahko dose\xc5\xbee celo preko 10 kg. Je izrazita riba roparica, ki se prehranjuje predvsem z manj\xc5\xa1imi ribami, pa tudi raki in drobnimi nevreten\xc4\x8darji. Njegovo naravo izkazuje spodnja naprej \xc5\xa1trle\xc4\x8da \xc4\x8deljust, velike o\xc4\x8di pa so dokaz, da ta riba na svoj plen pre\xc5\xbei v ve\xc4\x8dernem in no\xc4\x8dnem \xc4\x8dasu.\n_START_SECTION_\nRaz\xc5\xa1irjenost\n_START_PARAGRAPH_\nBrancin \xc5\xbeivi v skoraj vseh Evropskih morjih, pa tudi v vzhodnem Atlantiku (od Norve\xc5\xa1ke do Senegala). Zelo pogost je v vseh morjih Sredozemlja ter v \xc4\x8crnem morju. Je zelo prilagodljiva riba, ki je ne moti razlika v slanosti morja, zaradi \xc4\x8desar se pogosto zadr\xc5\xbeuje v somornici, najdemo pa ga lahko celo v izlivih rek. Prav zaradi velike prilagodljivosti brancina na veliko gojijo v ribogojnicah, kjer v dveh letih pridobi gospodarsko te\xc5\xbeo med 25 in 30 dekagrami._NEWLINE_V naravi se brancin zadr\xc5\xbeuje predvsem na obalah s pe\xc5\xa1\xc4\x8denim in obraslim dnom, \xc4\x8deprav ga najdemo tudi do globine 100 metrov. V Jadranu najve\xc4\x8d brancinov ulove v istrskem podro\xc4\x8dju. Lovijo ga vse leto, najve\xc4\x8d pa jeseni. Za gospodarski ribolov ga lovijo z mre\xc5\xbeami, zelo priljubljen pa je tudi za \xc5\xa1portni ribolov s trnkom, panolo, parangalom, harpuno, \xc5\xa1e zlasti pa je razburljiv lov na brancina s podvodno pu\xc5\xa1ko._NEWLINE_Meso brancina spada v najvi\xc5\xa1ji kakovostni razred, saj je mehko in odli\xc4\x8dnega okusa. Pripravljajo ga najve\xc4\x8d kuhanega, lahko pa se ga tudi ocvre, ali spe\xc4\x8de na \xc5\xbearu.'